**Uite ştiuca, uite-i dinţii**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Balta-i plină ochi de peşti,

Uite ştiuca, uite-i dinţii!

Dar bibanii unde-s oare?

Sunt, desigur, la plimbare

Cu bunicii şi părinţii.

E plimbarea lor ciudată,

Că nu umblă, ci înoată.

– Şi respiră?

– Da, respiră.

Uită-te atentă cum

Trec prin apă ca prin fum,

Trec în şiruri şi-n perechi.

Şi respiră prin urechi.

Şi mai vezi, din când în când,

Ca mărgelele urcând,

Bulele de aer mici?

– Da, le văd aici,

Şi-aici.